Guns N’ Roses

**Guns N’ Roses** (**GNR**) je  americká hard rocková skupina založená v júni 1985 v Los Angeles.

Skupina sa v roku 1987 celosvetovo preslávili svojim debutovým albumom *[[Appetite for Destruction]]*, z ktorého sa dodnes predalo viac ako 35 miliónov kópií. V rokoch 1987 – 1993 zaznamenala skupina množstvo obrovských úspechov. Ale v dôsledku drogových a alkoholových závislosti jednotlivých členov skupiny a sporov s kontroverzným spevákom Axlom Roseom, skupinu postupne opustili všetci pôvodní zakladatelia a najslávnejší členovia, gitaristi Izzy Stradlin a Slash, bubeník Steven Adler, či basgitarista Duff McKagan. V roku 1993 skupina naposledy vystúpila v tejto tradičnej zostave, potom nasledovalo obdobie úpadku a neúspechov, vnútorných rozporov v kapele, ktoré vyvrcholili do odchodov jednotlivých členov a odmlčanie sa kapely na dlhšiu dobu.

Najbližšie vystúpenie skupiny, už v komplet novej zostave, združenej okolo jediného pôvodného člena Axla Rosea sa konalo až v roku 2001.

Skupina  s pôvodnymi členmi sa preslávila hitmi ako „Welcome To The Jungle“, „Paradise City“, „Sweet Child O´ Mine“, „November Rain“, „Don´t Cry“, „Patience“, „Civil War“, či cover verziou Dylanovej skladby „Knockin' On Heaven´s Door“.

V roku 2016 sa do kapely vrátili starí členovia Slash a Duff McKagan.

Skupina predala celosvetovo 150 miliónov albumov.

## História
Skupinu v júni 1985 v Los Angeles založili spevák Axl Rose, gitaristi Tracii Guns a Izzy Stradlin, basgitarista Duff McKagan a bubeník Rob Gardner. Meno vzniklo spojením mien skupín Hollywood Rose a L.A. Guns, v ktorých zakladajúci členovia hrali.

### Vzostup k sláve (1985 – 1990)

Keď sa Tracii Guns a Robbie Gardner nemohli zúčastniť na prvom vystúpení Guns N’ Roses v Seattle, Axl Rose oslovil gitaristu Slasha a bubeníka Stevena Adlera, ktorí jeho ponuku prijali a tak vznikla najslávnejšia zostava skupiny. Počas cesty späť do Los Angeles napísali členovia skupiny pieseň „Welcome to the Jungle“, ktorá sa stala jednou z ich najpopulárnejších.

Skupina si sama nahrala EP *[[Live ?!*@ Like a Suicide]]*, ktorej kópia sa dostala aj k šéfom hudobného nakladateľstva Geffen Records, ktorí s nimi podpísali zmluvu. V roku 1987 vyšiel ich prvý regulárny album *[[Appetite for Destruction]]*, ktorý obsahoval hity „Welcome to the Jungle“, „Paradise City“ a „Sweet Child O' Mine“ a predalo sa z neho dvadsať miliónov kópií.

Správanie členov ale začalo priťahovať pozornosť médií. Slash, McKagan a Adler boli často počas koncertov pod vplyvom drog a alkoholu. Podľa niektorých členov štábu vraj pri jednom koncerte museli Slasha na pódium doslova dotlačiť a po jeho skončení stratil Slash vedomie. Počas festivalu *[[Monsters of Rock]]*, ktorý sa konal vo Veľkej Británii, zahynuli dvaja fanúšikovia, keď sa dav začal po začiatku vystúpenia Guns N’ Roses tlačiť k pódiu. Médiá obviňovali zo smrti fanúšikov skupinu, ale jej členovia sa o incidente dozvedeli až po skončení koncertu. Tieto a podobné incidenty viedli k tomu, že GNR začali byť označovaná ako najnebezpečnejšia skupina na svete.

V roku 1988 vyšiel album *[[G N' R Lies]]*, ktorý obsahoval aj piesne z *EP Live ?!*@ Like* a Suicide. Pieseň „One In A Million“ vzbudila veľkú kontroverziu, pretože sa v jej texte objavujú slová „niggers“ (t. j. negri) a „faggots“ (t. j. buzeranti), ktoré viedli k obvineniam skupiny z rasizmu a neznášanlivosti voči homosexuálom. Rose obvinenia odmietol s tvrdením, že má rád homosexuálnych spevákov, napríklad Freddie Mercuryho a Eltona Johna.

V roku 1989 boli Guns N’ Roses nominovaní na niekoľko *[[American Music Awards]]*. McKagan a Slash boli pod vplyvom drog a rozprávali vulgárne, keď preberali ceny za najlepší heavy metalový album  *Appetite for Destruction* a za najlepšiu heavy metalovú pieseň „Paradise City“. Kvôli incidentu sa nasledujúce prenosy vysielali s päťsekundovým oneskorením. Ich pieseň „Sweet Child O' Mine“ bola vyhlásená ako najlepšia pieseň zo žánru pop rock.

Nakladateľstvo žiadalo od niektorých členov, aby zmenili svoje správanie. Roseovo varovanie, že skupinu rozpustí, ak sa nebudú liečiť, ich donútilo nakoniec liečenie podstúpiť.

### Use Your Illusion (1991 – 1993)
[thumb|upright|[Gilby Clarke v kapele vystriedal Izzyho Stradlina a hral v rokoch 1991 – 94]]
V roku 1990 sa skupina vrátila do nahrávacieho štúdia, a začala nahrávať svoj doteraz najambicióznejší projekt. Bubeník Steven Adler nebol v dôsledku svojich problémov s kokaínom a heroínom schopný pokračovať v natáčaní a v auguste 1990 ho zo skupiny vyhodili. Nahradil ho Matt Sorum, bývalý bubeník skupiny The Cult. Členom Guns N’ Roses sa stal aj klávesista Dizzy Reed. Nakoniec nahrali dosť materiálu na vznik dvojalbumu, ale členovia sa rozhodli vydať dva samostatná albumy, Use Your Illusion I a Use Your Illusion II. Albumy debutovali na americkom hudobnom rebríčku na prvých dvoch miestach.

Po vydaní albumov sa skupina vydala na 28 mesačné svetové turné, ktoré zaznamenalo obrovský úspech, ale zároveň pri ňom došlo k niekoľkým incidentom. V lete 1991 počas koncertu v St. Louis skočil Axl Rose medzi divákov a Rose napadol jedného z nich, pretože si nahrával ich vystúpenie. Potom Rose odišiel do zákulisia a dav fanúšikov začal páchať výtržnosti, pri ktorých sa zranilo niekoľko desiatok ľudí. Rosea obvinili z vyprovokovania výtržností, ale viac ako rok sa ho nepodarilo zatknúť, pretože kapela koncertovala v zahraničí. Súd ale nakoniec rozhodol, že Rose incident nevyprovokoval a oslobodil ho. Medzitým skupinu opustil kvôli sporom s Roseom gitarista Izzy Stradlin a nahradil ho Gilby Clarke.

V roku 1992 vystúpili Guns N’ Roses na koncerte, ktorý sa uskutočnil na uctenie pamiatky Freddie Mercuryho a zahrali dve svoje piesne. V tom istom roku usporiadali niekoľko koncertov spoločne so skupinou Metallica. Počas koncertu v Montreale 8. augusta 1992 sa spevák Metallicy James Hetfield zranil pyrotechnikou. Metallica musela teda ukončiť svoje vystúpenie, ale požiadali Guns N’ Roses aby vystúpili. Po dlhom zdržaní sa na pódiu objavili Guns N’ Roses, ale po štyroch piesňach sa Rose rozhodol vystúpenie, kvôli problémom s hlasom, ukončiť. Jeho rozhodnutie znova rozpútalo výtržnosti.

Skupina natočila aj niekoľko videoklipov, ktoré mali podporiť predaj albumov a koncertné turné, niektoré z nich, napríklad „November Rain“, patria medzi najdrahšie aké kedy boli natočené.

„November Rain“ sa stal najhranejším videoklipom na MTV a vyhral *[[MTV Video Music Awards]]* za najlepšiu kameru. Počas show skupina zahrala pieseň spolu so spevákom Eltonom Johnom.

V máji 1993 si Gilby Clarke zlomil zápästie pri motocyklovej nehode a bolo potrebné ho na niekoľkých vystúpeniach v Európe nahradiť. Do skupiny sa teda vrátil Izzy Stradlin, ktorý odohral päť koncertov.

Úspešné turné skončilo 17. júla 1993 v Buenos Aires v Argentíne. Turné zaznamenalo niekoľko rekordov v návštevnosti, trvalo 28 mesiacov a počas neho odohrali viac ako 200 koncertov. Koncert v Buenos Aires bol zároveň posledným koncertom Guns N’ Roses v tradičnej zostave.

### Úpadok (1994 – 1997)
V novembri 1993 vydala skupina album *[[The Spaghetti Incident?]]*, ktorý obsahoval coververzie predovšetkým punkových piesní. Album však nezaznamenal taký úspech ako predchádzajúci. Gilbyho Clarka zo skupiny vyhodili v roku 1994, pretože podľa ostatných členov, jeho schopnosť písať piesne nedosahovala také kvality, aby boli užitočné pri ich ďalšom projekte. Do skupiny prišiel ako náhrada za Clarka priateľ Axla Rosea Paul Tobias, ktorý však so zvyškom skupiny nevychádzal dobre.

V tom istom roku nahrala skupina coververziu piesne od Rolling Stones „Sympathy for the Devil“ pre film *[[Interview s upírom]]*. Všetko vyvrcholilo pri nahrávaní piesne, kedy Tobias nahral niekoľko vlastných sól ako prídavok k tým, ktoré nahral Slash. Slash zúril, keď počul konečnú verziu piesne, kde boli použité Tobiasove sóla. V roku 1995 Slash niekoľkokrát skupinu opustil a potom sa do nej vrátil, až v roku 1996 opustil Guns N’ Roses  definitívne a založil si svoju kapelu Slash's Snakepit. Slasha v kapele nahradil Robin Finck.

V roku 1997 vyhodili Matta Soruma, pretože sa pohádal s Roseom kvôli negatívnym komentárom Paula Tobiasa na Slashovu adresu. V roku 1998 odstúpil McKagan od zmluvy a opustil skupinu. Axl Rose a pianista Dizzy Reed tak zostali v skupine ako jediní zo zakladajúcich členov.

### Noví Guns N’ Roses (1998 – súčasnosť)

V roku 1997 sa objavili špekulácie, že Axl Rose začal v štúdiu pracovať na novom albume, tvrdilo sa tiež, že na ňom pracuje už od roku 1994. V roku 1998 Rose oznámil, že pracuje na novom albume a spolu s ním aj bubeník Josh Freese (člen The Vandals), basgitarista Tommy Stinson (ex-člen The Replacements), klávesista Dizzy Reed a gitaristi Robin Finck (ex-člen Nine Inch Nails) a Paul Tobias.

V roku 1999 vydala skupina pieseň „Oh My God“, ktorá sa považovala za predohru k pripravovanému novému albumu s názvom *[[Chinese Democracy]]*. Guns N’ Roses tiež vydali album *[[Live Era: '87-'93]]*, ktorý obsahoval živé nahrávky z rokov 1987 – 1993. V rovnakom roku odišiel zo skupiny Robin Finck a vrátil sa do Nine Inch Nails.

V roku 2000 do Guns N’ Roses prišiel avantgardný gitarista Buckethead a bubeníka Josha Freesa nahradili Brianom Mantiom, bývalým členom skupiny Primus.

Nová zostava debutovala v januári 2001 na dvoch koncertoch, jednom v Las Vegas a druhom na festivale *[[Rock in Rio]]* v Rio de Janeiro. Skupina zahrala niekoľko piesní zo starších čias ako aj niekoľko piesní z pripravovaného albumu. Ďalšie dve vystúpenia sa konali na konci roku 2001 znova v Las Vegas.
 
V roku 2002 opustil skupinu nespokojný Paul Tobias, ktorému sa nepozdávali prieťahy s natáčaním albumu. Nahradil ho Richard Fortus, ex-člen Love Spit Love. Skupina odohrala v auguste 2002 niekoľko koncertov a oznámila, že plánuje turné po Európe a Ázii. Guns N’ Roses vystúpili aj na *MTV Music Awards* v auguste 2002.

Americké turné v roku 2002, prvé od roku 1993, malo podporiť očakávaný album *Chinese Democracy*. Prvý koncert však zrušili, pretože Rose sa na neho nedostavil a znova prepukli výtržnosti. Turné sa stretlo so zmiešanými výsledkami. Vstupenky na koncerty v menších mestách sa zle predávali, ale v New Yorku boli vypredané počas niekoľkých minút. Pretože sa Rose nedostavil ani na koncert vo Philadelphii, zrušil promotér zvyšok turné.

Buckethead opustil skupinu v marci 2004 a náhradu za neho neoznámili. V marci 2004 vyšiel aj best-of album *[[Greatest Hits (Guns N’ Roses)|Greatest Hits]]*. Rose kritizoval výber piesní aj to, že ich výber s ním nikto nekonzultoval.

V lete 2004 vydalo vydavateľstvo Cleopatra Records napriek Roseovmu nesúhlasu, album *[[Hollywood Rose: The Roots of Guns N’ Roses]]*, ktorý tvoril výber demo nahrávok, ktoré kedysi Axl Rose nahral.

V apríli 2005 unikla na internet pieseň„ I.R.S.“. Manažment skupiny žiadal jej odstránenie z webu a vyhlasoval, že ide len o nekvalitnú demo nahrávku, ktorá neodráža potenciál skupiny.

V marci 2005 denník New York Times uverejnil článok, podľa ktorého je album *Chinese Democracy* najdrahším albumom v histórii svetovej popmusic vôbec. Na nahrávanie albumu skupina použila 13 miliónov dolárov.

V decembri 2005 vyhlásil Slash v rádiu WMMR, že album *Chinese Democracy* vyjde v marci 2006.

Album vyšiel až v novembri 2008.

13. júna 2006 vystúpila kapela v pražskej Sazka Aréne.

22. októbra 2008 zverejnilo rádio BBC 1 prvý singel z albumu Chinese Democracy, ktorý vyšiel 24. novembra 2008.

13. júla 2012 vystúpila kapela na koncerte na letisku v Piešťanoch. Bol to ich prvý koncert na Slovensku, dial sa ako súčasť festivalu Topfest. Axl Rose bol sprevádzaný tromi gitaristmi, dvomi klávesákmi. basgitaristom a bubeníkom.

15. júla 2012 skupina v rovnakom zložení vystúpila aj na Exit festivale v Novom Sade v Srbsku

### Reunion
V roku 2014 skupinu opustil gitarista Bumblefoot a v roku 2015 dokonca aj DJ Ashba, k čomu sa v podobnej dobe po dlhých rokoch udobrili Slash s Axlom. Okamžite na to fanúšikovia reagovali špekuláciami o reunione kapely, no Slash to následne spochybnil s tým, že aj keď sa s Axlom uzmierili, "...nič takého sa konať nebude.". Predsa tieto špekulácie podnietili ďalšie faktory, ako bolo napríklad klasické staré kapelné logo visiace na oficiálnej stránke kapely, alebo to, že v Amerických kinách pred premietaniami filmov bežala ukážka obsahujúca záber na jásajúce publikum k čomu hrala skladba Welcome to the Jungle.

V roku 2016 bolo potvrdené, že Slash a Duff sú opäť po 20-tich rokoch členmi skupiny a Guns N' Roses v staro-novej zostave vyrážajú na turné. Ako prvá bola pre verejnosť potvrdená show na festivale Coachella 2016. Prvé 2 koncerty však odohrajú skôr, v novootvorenej T-Mobile Arene v Las Vegas a to už 8. a 9. apríla.

### Odkaz skupiny
thumb|Členovia Guns N 'Roses uvedenie do Rock and rollovej siene slávy. Horný rad: Axl Rose, Duff McKagan, Dizzy Reed. Dolné rad: Slash, Matt Sorum, Steven Adler, Izzy Stradlin.
Guns N’ Roses sú považovaní za jednu zo skupín, ktoré zmenili rockovú a heavy metalovú hudbu konca 80. rokov. Ich hudba je veľmi vysoko hodnotená. Ozzy Osbourne a Joe Perry nazvali Guns N’ Roses novými Rolling Stones. V roku 2002 sa Guns N’ Roses ocitli na zozname zostavenom časopisom Q Magazine, ktorý obsahoval 50 skupín, ktoré človek musí počuť skôr ako zomrie. Televízia VH1 ohodnotila skupinu Guns N’ Roses ako deviatu najlepšiu hard rockovu skupinu všetkých čias. Album *[[Appetite for Destruction]]* sa obajvil na zozname 500 najlepších albumov všetkých čias, vyhlásenom časopisom *[[Rolling Stone]]*.

Skupinu však nešetrila kritika. Aj keď *Appetite for Destruction* je zväčša vysoko hodnotený album, niektorí kritizujú album *Use You Illusion* pre jeho veľkú pompéznosť, mnoho klišé a nedostatok humoru a ducha ich debutového albumu. Problémy s drogami, ktoré mali niektorí členovia, hlavne Slash a McKagan, a slabosť Axla Rosea pre trička s Charlesom Mansonom, boli často využívané médiami na prezentovanie skupiny ako zlého vzoru pre ich mladých fanúšikov. Objavuje sa tiež kritika kvôli dĺžke nahrávania albumu *[[Chinese Democracy]]*.

Spevák Axl Rose je tiež zdrojom kontroverzie a od odchodu zakladajúcich členov je častejšie kritizovaný. Hudobní kritici ho obviňujú z rozbitia pôvodnej zostavy. Kritizujú aj jeho perfekcionizmus, ktorý vedie ku konfliktom s ostatnými a k časovým prieťahom medzi albumami.

## Členovia
### Súčasná zostava skupiny
* Axl Rose – spev, piano (1985 – súčasnosť)
* Slash – gitara (1985 – 1995, 2016 – súčasnosť)
* Dizzy Reed – klávesy (1990 – súčasnosť)
* Duff McKagan – basgitara (1985 – 1995, 2016 – súčasnosť)
* Richard Fortus – gitara (2002 – súčasnosť)
* Frank Ferrer – bicie (2006 – súčasnosť)
* Melissa Reese – syntezátor, klávesy, programovanie (2016 – súčasnosť)

### Bývalí členovia
* Ole Beich – basgitara (1985)
* Rob Gardner – bicie (1985)
* Tracii Guns – gitara (1985)
* Steven Adler – bicie (1985 – 1990)
* Izzy Stradlin – gitara (1985 – 1991)
* Gilby Clarke – gitara (1991 – 1994)
* Slash – gitara (1985 – 1996)
* Matt Sorum – bicie (1990 – 1997)
* Tommy Stinson – basgitara (1998 – 2016)
* Josh Freese – bicie (1997 – 2000)
* Paul Tobias – gitara (1994 – 2002)
* Buckethead – gitara (2000 – 2004)
* Bryan Mantia – bicie (2000 – 2006)
* Robin Finck – gitara (1997 – 2008)
* Bumblefoot – gitara (2006 – 2014)
* DJ Ashba – gitara (2008 – 2015)
* Chris Pitman – klávesy, programovanie (1998 – 2016)

## Diskografia
### Albumy

Počty predaných kópií sa vzťahujú len na Spojené štáty, celosvetovo predala kapela asi 120 miliónov kópií svojich albumov.

### Single

Poznámka: "IRS" nebol vydaný oficiálne, bola to len demoverzia, ktorá unikla na internet. Napriek tomu sa umiestil na rebríčku skôr, ako ho rádia nútene stiahli.

### Videoklipy

## Koncert na Slovensku
13. júla 2012 skupina vystúpila v rámci bonusového dňa festivalu Topfest na Slovensku na letisku v Piešťanoch.

## Pozri aj
* Velvet Revolver

## Iné projekty

## Referencie


## Externé odkazy
* Guns N’ Roses - oficiálna stránka 
* Marc Canter: Reckless Road


Kategória:Heavymetalové hudobné skupiny USA
Kategória:Hardrockové hudobné skupiny USA